和劉清叔襄陽隆中行
作者：李曾伯
朝代：宋

paragraphs: 老瞞晚當漢道卧，黑雲觸天月新破。
英雄湖海應如響，獨向南陽靜中坐。
當時不遇劉豫州，抱膝吟嘯誰爲酬。
本圖一旅復夏祀，豈爲萬戶伸韓仇。
彼攸官渡瑜夏口，非不功名咄嗟就。
甘心蒿布嫁之子，肯以金夫易吾守。
惜乎天下思漢心，是際不及西都深。
皇天不祚機再失，馬謖之敗雲長禽。
空存遺廟千載後，過者猶知袒爲右。
嗚呼龍乎如有靈，盍使胡營落天狗。